text: [{"text_idx": "#000004", "text": "Fraancheskoo Lentinii jedhama. bara 1889 biyya Itaalii kutaa Siisiilii magaalaa Rozooliiniitti dhalate. Lentiiniin gaafa dhalatu miila sadih, faana afurii fi qubbeen 16 wajjiin dhalate. Akkasumas qaama saalaa lama qaba. miilli isaa kan 3ffaa sarbaa isaarraa ka\u2019ee akkuma miila kaawaniitti biqile. Faanti isaa afraffaan ammoo jilba isaarratti uumame. Akka qorattoonni himanitti haalli kun gadameessa keessatti lakkuun uumamuuf eega jalqabeen booda, osoo guututti irraa hin citin yoo hafu mudata."}, {"text_idx": "#000006", "text": "Bara 1899tti Abbaan isaa mucaa waggaa sagalii kana fuudhee Ameerikaa geesse. Ameerikaa magaalaa Boston keessatti nama Sarkasii fi Ispoortii garagaraa barsiisu bira geesse. San booda Leentiinii gama Ispoortiitiin nama beekkamaa ta\u2019uu jalqabe. Sababa kanaafis \u201cTaphataa Kuubbaa miila sadihiin taphatu\u201d jedhamuunis waamamuu jalqabe. Miila lamaaniin dhaabbatee miila 3ffaatiin kubbaa dhiita. Ispoortiiwwan akka utaalchaa, cabbii irra mucucaachuu fi wal dorgommii Saaykilii irrattis hirmaateera."}, {"text_idx": "#000007", "text": "Lentiiniin wayta TV irratti dhihaatee yaada isaa ibsatu teessoon dabalataa osoo isa hin barbaachisin miila sadaffaa saniin jilbiiffatee irra taa\u2019udhaan haasawuu danda\u2019a. Namni ajaa\u2019ibaa kun fuudhee bultiis horateera. Ijoollee afur gaa\u2019ela isaa kan jalqabaarraa argate. San boodas haadha warraa biraa fuudhee jireenya isaa itti fufe. Lentiiniin dhalatee waggaa 77tti sababa dhibee sombaatiin du\u2019ee dachii tanarraa godaane. Magaalaan inni keessatti dhalate tan kutaa Sisiiliitti argamtu tan Rozooliinii jedhamtu eega inni du\u2019ee waggaa 50 booda, \u201cgoota magaalaa keenyaa\u201d jechuun ayyaana guyyaa lamaa qopheessitee kabajjeef."}]